दरअसल, रामसागर तिराहे के पास रहने वाला तरुण (28) पुत्र राजेंद्रसिंह परिहार सोमवार को सुबह जलती हुई हालत में मिला था। आंगणवा के पास सुनसान जगह पर उसे कुछ लोगों ने जिंदा जला दिया था। वह निर्माणाधीन भवनों में आरसीसी की ठेकेदारी का काम करता था। वह सुबह 9 बजे परिजनों को काम पर जाने का कहकर घर से निकला था। करीब 10 बजे मंडोर-आंगणवा रोड के पास खेतों में काम कर रहे लोग ठेकेदार के चिल्लाने की आवाज सुन भागकर आए। लोगों ने आग बुझाकर पुलिस व 108 को सूचना दी। ठेकेदार को 108 में अस्पताल लेकर गए। जहां डॉक्टर ने जांच कर उसे मृत घोषित कर दिया। हादसे की सूचना मिलते ही पुलिस व फॉरेंसिक टीम ने मौके से साक्ष्य लिए। पुलिस ने मृतक के भाई अनिल परिहार की रिपोर्ट पर हत्या का मामला दर्ज किया था।